
R E F E R A T   D E   A P R O B A R E
privind aprobarea cooperării instituționale între Municipiul Brad și Comuna Crișcior în vederea realizării proiectului nr. 1500/2026 ”Dezvoltare de rețele inteligente de distribuție a gazelor naturale pentru autoritățile publice locale: Crișcior, Ilia și Dobra” – UAT CRIȘCIOR – prin încheierea unui 
Protocol de Colaborare


Comuna Crișcior, în calitate de beneficiar al investiției ”Dezvoltare de rețele inteligente de distribuție a gazelor naturale pentru autoritățile publice locale: Crișcior, Ilia și Dobra” – UAT CRIȘCIOR – Conducta principală de distribuție GNPM UAT Brad – UAT Crișcior – proiect nr. 1500/2026,  prin cererea înregistrată la Primăria Municipiului Brad sub nr. 25414/02.04.2026, în baza Certificatului de Urbanism nr. 11/30.03.2026, a solicitat Serviciului Administrarea Domeniului Public și Privat din aparatul de specialitate al Primarului Municipiului Brad, avizul tehnic de amplasament în vederea obținerii autorizației de construire, exclusiv pentru conducta principală de distribuție, destinată alimentării cu gaze naturale a consumatorilor din Comuna Crișcior.
Dezvoltarea infrastructurii de transport și distribuție a gazelor naturale reprezintă un pilon esențial pentru creșterea gradului de confort al populației și pentru atragerea de investiții economice în zona noastră. Proiectul nr. 1500/2026, inițiat de către Comuna Crișcior (în parteneriat cu Ilia și Dobra), este o investiție de anvergură care vizează modernizarea utilităților la nivel micro-regional.
În urma verificării planurilor de situație depuse și a suprapunerii acestora cu baza de date a patrimoniului Municipiului Brad, s-au constatat următoarele:
- conducta va tranzita teritoriul municipiului Brad pe o lungime de 6.750 metri;
- toate elementele componente ale sistemului de distribuție gaze naturale se vor monta în domeniul public, pe drumuri și terenuri aparținând Municipiului Brad: strada Gura Ruzii aferentă drumului național DN76, drumul comunal DC16, strada Valea Izvoarelor și drumuri vicinale;
- traseul conductelor va urmări trama stradală pe cât posibil, fără a se afecta imobilele, elementele carosabile sau utilitățile conexe.
Analizând cadrul legal în materie, s-a constatat că relația dintre cele două entități publice (Municipiul Brad și Comuna Crișcior) nu poate fi reglementată strict prin prisma Legii nr. 123/2012 a energiei electrice și a gazelor, actualizată, cu modificările și completările ulterioare (care vizează raporturile juridice dintre beneficiari și operatorii licențiați de distribuție), deoarece Municipiul Brad nu deține calitatea de beneficiar direct al acestei investiții specifice.
Conform prevederilor art. 129 din O.U.G. nr. 57/2019 privind Codul administrativ, cu modificările și completările ulterioare, Consiliul Local al Municipiului Brad are atribuții exclusive de a hotărî cu privire la administrarea domeniului public și privat al municipiului.
Astfel, am considerat că soluția juridică optimă este cooperarea instituțională, fundamentată pe prevederile art. 129 alin. (2) lit. e) și alin. (9) lit. c) din O.U.G. nr. 57/2019 privind Codul administrativ, cu modificările și completările ulterioare, în scopul reglementării impactului asupra domeniului public propriu generat de proiectul nr. 1500/2026, asigurând astfel cadrul legal pentru intervenția Comunei Crișcior pe teritoriul administrativ al Municipiului Brad.
Acest text legal conferă Consiliului Local al Municipiului Brad atribuția de a hotărî cooperarea cu alte unități administrativ-teritoriale în vederea promovării unor interese comune.
 	"Interesul comun” constă în dezvoltarea infrastructurii energetice regionale și, mai ales, în reglementarea riguroasă a modului în care domeniul public al Municipiului Brad este afectat, pentru a asigura siguranța rețelelor edilitare și integritatea sistemului rutier local.
Precizez că prin acest demers, nu se constituie drepturi reale de trecere (servituți) care să greveze patrimoniul, ci se stabilește un parteneriat administrativ pentru execuția unei lucrări.
Prezenta hotărâre nu reprezintă un acord necondiționat, ci este strâns legată de încheierea unui Protocol de colaborare. Acest protocol a fost conceput ca un instrument de control și protecție a intereselor Municipiului Brad, vizând în principal: refacerea infrastructurii, monitorizarea lucrărilor, responsabilitatea pentru avarii și siguranța juridică.
 	Astfel, în baza acestui protocol, Comuna Crișcior, prin constructorii desemnați, are obligația imperativă de a readuce terenul (carosabil, trotuare, zone verzi) la starea inițială, utilizând materiale de calitate și respectând normele tehnice în vigoare; serviciile de specialitate ale Municipiului Brad vor avea dreptul permanent de a verifica modul în care se execută lucrările de îngropare a conductei și calitatea refacerii stratului de asfalt sau a spațiului verde; orice prejudiciu cauzat rețelelor edilitare existente ale Municipiului Brad (apă, canalizare, iluminat public) va fi suportat integral de către beneficiarul investiției și, nu în ultimul rând, protocolul clarifică faptul că Municipiul Brad rămâne proprietarul deplin al bunurilor sale imobile, cooperarea fiind limitată strict la durata de execuție și la menținerea funcționalității rețelei tranzitate.
Consider că prin adoptarea acestei hotărâri Municipiului Brad demonstrează deschiderea către proiectele de dezvoltare regională, asigurând în același timp un cadru legal riguros care exclude orice risc de degradare a patrimoniului local fără o responsabilitate clar asumată.
În contextul celor de mai sus și având în vedere necesitatea respectării graficului de implementare a proiectului finanțat, am inițiat prezentul proiect de hotărâre prin care am propus aprobarea cooperării instituționale între Municipiul Brad și Comuna Crișcior în vederea realizării proiectului nr. 1500/2026 ”Dezvoltare de rețele inteligente de distribuție a gazelor naturale pentru autoritățile publice locale: Crișcior, Ilia și Dobra” – UAT CRIȘCIOR – prin încheierea unui Protocol de colaborare, împuternicirea Primarului Municipiului Brad să semneze acest protocol și să emită actele administrative subsecvente necesare bunei desfășurări a proiectului, în limitele clauzelor stabilite și îl supun spre dezbatere și aprobare planului Consiliului Local în forma prezentată.
Invoc în susţinerea propunerii mele prevederile art. 129 alin. (1), alin. (2) lit. e) și alin. (9) lit. a) din O.U.G. nr. 57/2019 privind Codul administrativ, cu modificările și completările ulterioare și ale Legii nr. 554/2004 a contenciosului administrativ, cu modificările și completările ulterioare.

